## Dos col·legis de València i un d’Alacant han votat a favor de la jornada contínua per al curs 2024-2025

*** Famílies de sis col·legis de València i dos d’Alacant van participar ahir en la votació per a modificar la jornada escolar durant el pròxim curs
* En la votació havia d’eixir un 55 % de vots favorables sobre el total del cens per a poder autoritzar la jornada contínua**

Dos col·legis de València i un d’Alacant van votar este dilluns a favor de la jornada contínua per al curs 2024-2025. En concret, el CEIP Santa Bàrbara de Benifaió (amb el 74,48 % dels vots a favor), el CEIP Mariano Jornet Perales de Bèlgida (amb el 75,86 % dels vots a favor) i el col·legi concertat San Juan de la Cruz a Alacant (amb el 74,11 % dels vots) l’any que ve modificaran l’horari de la jornada.

Després de presentar els centres la documentació pertinent i obtindre l’informe favorable de la Direcció General d’Ordenació Educativa i Política Lingüística, sis centres de la província de València i dos d’Alacant van procedir este dilluns a la votació per part de les famílies.

A la província de València van votar les famílies del CEIP Les Eres de l’Énova, CEIP l’Horta de Paiporta, CEIP Bisbe Hervás de Puçol, CEIP Lluís Vives de la Pobla de Vallbona, CEIP Santa Bàrbara de Benifaió i CEIP Mariano Jornet Perales de Bèlgida. A la província d’Alacant van votar els pares i mares del col·legi concertat San Juan de la Cruz d’Alacant i CEIP Mestre Canaletes d’Elx.

En concret, podien votar la modificació de la jornada escolar per al pròxim curs 1.823 pares i mares de València i 550 d’Alacant. Del total del cens, han participat en el procés 1.176 pares i mares de València (un 65 %), i 402 d’Alacant (un 73 %).

En la sol·licitud inicial presentada pels centres havia d’haver-hi majoria de 2/3 del Claustre i del Consell Escolar. En la votació de les famílies, havia d’haver-hi un 55 % de vots favorables sobre el total del cens per a poder autoritzar la jornada contínua.

Els centres que van iniciar el procediment de sol·licitud, però als quals no se’ls ha autoritzat la votació, han rebut un informe motivat de la Direcció General d’Ordenació Educativa i Política Lingüística en el qual es justifica la raó d’esta desestimació.

A la Comunitat Valenciana, 772 col·legis oferiran jornada contínua el curs escolar 2024-2025, un 56,4 % del total, després d’un consens de claustre, consell escolar i famílies.

Fecha: 05/03/2024